L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika L-Iskart. Ninkoraġixxu s-separazzjoni tal-iskart fil-lokalitajiet. Nirrikonoxxu iżda li dan m'huwiex biżżejjed. Għadna lura bħala pajjiż biex nilħqu l-miri Ewropej għall-iskart mill-ippakkeġġjar kif ukoll l-iskart ġenerat minn apparat elettriku u elettroniku. Hemm bżonn b'mod ġenerali li jkun imminimizzat kull xorta ta' skart u għal dan l-iskop hu meħtieġ li jittieħdu inizzjattivi li jgħinu f'din id-direzzjoni. Huwa neċessarju li jiġu indirizzati r-relevanza u l-mod tal-operazzjoni tal-iscrapyards. Preżentement f'dawn l-iscrapyards jiġi pproċessat skart li huwa kontrollat taħt tal-anqas tlett Direttivi tal-Unjoni Ewropea: id-Direttiva WEEE, l-End of Life Vehicles Directive u d-Direttva dwar il-Batteriji. Il-mod kif l-iscrapyards qed jitħallew joperaw f'Malta jfisser abbandun totali tal-prinċipji u salvagwardji elenkati fl-imsemmija Direttivi. Li wara iktar minn tmien snin mis-sħubija ta' Malta fl-Unjoni Ewropea għadna nitkellmu fuq dawn l-affarijiet ifisser kemm kienet defiċjenti it-tħejjija biex pajjiżna jerfa' l-obbligi ambjentali li dħalna għalihom bis-sħubija.